मेरी नजर में माओवादियों की जगह इतिहास के उस कूड़ेदान में है, जहां फासीवादी और नाजी सोच के लोग पड़े हुए हैं। माओवादी तो अब माओ के अपने देश में भी बहुत कम मिलते हैं और उनकी हिंसक विरासत पर चीन के लोग दशकों से सवाल उठाते आए हैं। लेकिन ऐसी बातें हम भारत में नहीं कह सकते हैं खुल कर, क्योंकि माओवादियों के हमदर्द बहुत हैं आज भी। जंगलों में बंदूकधारी हैं, तो विश्वविद्यालयों में ‘टुकड़े-टुकड़े’ वाले हैं और बुद्धिजीवियों में तो इतने सारे हैं कि अखबारों के दफ्तरों में मिलते हैं, लेखकों में हर दूसरा लेखक उनका हमदर्द है और कवियों में भी उनकी कोई कमी नहीं है। विचारों के मैदान में हावी रहे हैं पिछले सत्तर वर्षों से, सो मुझे अच्छा लगा जब नरेंद्र मोदी के प्रधानमंत्री बनने के बाद ये लोग थोड़ा-बहुत अदृश्य हो गए थे।